РЕГЛАМЕНТ (ЕО) № 585/2009 НА КОМИСИЯТА
от 6 юли 2009 година
за прилагането на извънредни мерки във връзка с удостоверенията за възстановяване, издадени при възстановяване на средства при износа на определени селскостопански продукти, изнасяни под формата на стоки, които не са включени в приложение I към Договора
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на селскостопански продукти (1), и по-специално член 8, параграф 3, първа алинея от него,
като има предвид, че:
(1)
В Регламент (ЕО) № 1043/2005 на Комисията от 30 юни 2005 г. за прилагането на Регламент (ЕО) № 3448/93 на Съвета относно системата за възстановяване на средства при износа на някои селскостопански продукти, изнасяни под формата на стоки, които не са включени в приложение I към Договора, както и на критериите за определяне размера на такова възстановяване (2) се предвижда, че удостоверенията за възстановяване, за които са били подадени заявления в съответствие с член 33, буква а) или член 38а и не по-късно от 7 ноември, са валидни до последния ден от десетия месец след месеца на подаване на съответното заявление за издаване на удостоверение.
(2)
В Регламент (ЕО) № 1043/2005 се предвижда също така, че издаването на удостоверение за възстановяване задължава титуляря да кандидатства за възстановяване в размер на стойността, за която е било издадено удостоверението за стоките, изнесени по време на срока на валидност на удостоверението за възстановяване.
(3)
Ако задължението за кандидатстване за възстановяване не е било спазено, обезпечението се задържа в размер на разликата между 95 % от сумата по удостоверението за възстановяване и сумата, за която е подадено заявлението за издаване на удостоверението. Поради въздействието на икономическата и финансовата криза върху пазарите на трети държави през бюджетната 2009 година 10-месечният срок на валидност на определени удостоверения за възстановяване, издадени за стоки, които не са включени в приложение I към Договора, и за използване след 1 октомври 2008 г. предизвика висока степен на несигурност сред операторите. Тази нараснала несигурност засяга практически целия износ, обхванат от удостоверенията за възстановяване, издадени за използване след 1 октомври 2008 г. В сравнение с основните хранителни продукти, повечето от стоките, които не са включени в приложение I към Договора и за които се прилага възстановяването при износ, не са основни продукти и са особено чувствителни към спад в потреблението в страните вносители.
(4)
Въздействието на финансовата и икономическата криза стана осезателно от края на септември 2008 г. Вследствие на това износителите на стоки, обхванати от удостоверенията за износ, които са издадени за използване след 1 октомври 2008 г. с десетмесечен срок на валидност и са предназначени за износа до края на юли 2009 г., се намират в положение, в което не всички от тези издадени удостоверения за възстановяване могат да бъдат в пълна степен използвани.
(5)
Предвид това и за да се ограничи отрицателното въздействие върху износителите, е необходимо да се предвиди, че чрез дерогация от член 39, параграф 2 от Регламент (ЕО) № 1043/2005 и от член 40, параграф 3 от Регламент (ЕО) № 376/2008 на Комисията от 23 април 2008 г. за определяне на общи подробни правила за прилагане на режима на лицензии за внос и износ и сертификати за предварително фиксиране за селскостопанските продукти (3) валидността на удостоверенията за възстановяване, за които са били подадени заявления между 8 юли и 26 септември 2008 г. в съответствие с член 33, буква а) или член 38а от Регламент (ЕО) № 1043/2005, за използване след 1 октомври 2008 г. се удължава до 30 септември 2009 г.
(6)
Разпоредбите на член 40, параграф 3 от Регламент (ЕО) № 376/2008 не следва да се прилагат в настоящия случай, тъй като удължаването на срока на валидност на въпросните удостоверения за възстановяване не се дължи на форсмажорни обстоятелства. Поради тази причина е необходима изрична дерогация от член 23, параграф 3 от Регламент (ЕО) № 1043/2005, за да не се прилага в настоящия случай член 40, параграф 3 от Регламент (ЕО) № 376/2008.
(7)
Определени удостоверения за възстановяване с десетмесечен срок на валидност, за които са били подадени заявления между 8 юли и 7 ноември 2008 г. в съответствие с член 33, буква а) или член 38а от Регламент (ЕО) № 1043/2005, може вече да са върнати на издалия ги орган в съответствие с член 45, първи параграф от Регламент (ЕО) № 1043/2005 към датата на влизане в сила на настоящия регламент. За да се гарантира равнопоставено третиране на всички титуляри на въпросните удостоверения за възстановяване, е целесъобразно да се предвиди възможността за издалия ги орган да издаде отново върнатите удостоверения или извлечения от тях и отново да учреди свързаните обезпечения.
(8)
Мерките, предвидени в настоящия регламент, са в съответствие със становището на Управителния комитет за хоризонталните въпроси относно търговията с преработени селскостопански продукти, които не са посочени в приложение I към Договора,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 39, параграф 2, втора алинея и член 23, параграф 3 от Регламент (ЕО) № 1043/2005 и по отношение на удостоверенията за възстановяване със срок на валидност от десет месеца, се удължава до 30 септември 2009 г. валидността на удостоверенията за възстановяване, за които са били подадени заявления между 8 юли и 7 ноември 2008 г. в съответствие с член 33, буква а) или член 38а от Регламент (ЕО) № 1043/2005.
Член 2
При писмено искане на титуляря удостоверенията или извлеченията от удостоверенията с десетмесечен срок на валидност, за които са били подадени заявления между 8 юли и 7 ноември 2008 г. в съответствие с член 33, буква а) или член 38а от Регламент (ЕО) № 1043/2005, и които са били върнати на издалия ги орган преди датата на влизане в сила на настоящия регламент в съответствие с член 45, първи параграф от Регламент (ЕО) 1043/2005, се издават отново за неизползвания размер от сумата, оставаща по удостоверенията за възстановяване към момента на представяне на свързаното обезпечение пред издалия ги орган.
Член 3
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 юли 2009 година.